MCS ชี้ยอดขาย H2/60 โตแกร่ง โบรกฯชู 5 ปัจจัยบวกหนุนน่าเก็บ
MCS ชี้ยอดขาย H2/60 โตแกร่ง โบรกฯชู 5 ปัจจัยบวกหนุนน่าเก็บ
9 พ.ย. 2560

บล.ดีบีเอสฯ ระบุในบทวิเคราะห์วันนี้(9 ต.ค.60) ว่า บริษัท เอ็ม.ซี.เอส.สตีล จำกัด (มหาชน) หรือ MCS ยอดขายครึ่งหลังปี 60 เพิ่มขึ้นอย่างแข็งแกร่งเมื่อเทียบครึ่งแรกปี 60 โดยในช่วงไตรมาส 3/60 คาด MCS จะรับรู้รายได้จากการส่งมอบเหล็กเพิ่มเป็นกว่า 1.3 หมื่นตัน และเพิ่มเป็นกว่า 2 หมื่นตันในไตรมาส4/60
ขณะที่ช่วงไตรมาส 1/60 และไตรมาส 2/60 ส่งมอบไปเพียง 7 พันตัน โดยทั้งหมดเป็นเหล็ก S Grade ส่งออกไปญี่ปุ่น ซึ่งมีราคาและมาร์จิ้นสูง ส่งผลให้กำไรสุทธิครึ่งหลังปี 60 จะเพิ่มขึ้นจากครึ่งแรกปี 60 อย่างมีนัยสำคัญ
บริษัทมีความมั่นคงใน Backlog โดยปัจจุบันบริษัทคาดว่าจะมีงานไปจนถึงปี 2565 โดยทยอยเข้ามาเฉลี่ยปีละ 4-5 หมื่นตันต่อปี ปัจจัยหนุน คือ 1. คุณภาพสินค้าที่ดีและมีเสถียรภาพ, 2. ความสัมพันธ์ที่ดีกับลูกค้าที่มีมายาวนาน (ลูกค้าหลักๆ คือ ผู้รับเหมาขนาดใหญ่ และผู้ประกอบการโครงสร้างเหล็กขนาดใหญ่ในญี่ปุ่น), 3. ส่งมอบได้ตามเวลา, 4. เศรษฐกิจญี่ปุ่นฟื้นตัวและเติบโตได้ดีขึ้น, 5. ผลิตภัณฑ์โครงสร้างเหล็กมาตรฐาน S Grade ที่ MCS ทำนั้นมีคู่แข่งขันน้อยรายในญี่ปุ่น
แนะนำซื้อโดยให้ราคาเป้าหมาย 18.30 บาท อิงกับ P/E ปี 2561F ที่ 12.5 เท่า (ซึ่งเป็นค่าเฉลี่ยย้อนหลัง 5 ปี) ฐานะการเงินแข็งแกร่ง โดยเป็นเงินสดสุทธิ 469 ล้านบาทในสิ้นมิ.ย.60 คิดเป็น 0.94 บาท/หุ้น ด้านปันผลคาดการณ์เงินปันผลสำหรับครึ่งหลังปี 60 เท่ากับ 0.40 บาท/หุ้น (ขึ้น XD ระหว่างกาลไปแล้ว 0.20 บาท/หุ้น) ณ ราคาหุ้นปัจจุบัน 16.70 บาท คิดเป็น Remaining dividend yield 2.4% ส่วนปี 2561F คาดการณ์ปันผลไว้ที่ 0.85 บาท/หุ้น (สมมติฐาน Payout ratio 58% เท่ากับปี 2560) คิดเป็น Yield 5.1%
 